CC 20220801
Schulers Books (Beowulf - 3/101)\n- Beowulf - 3/101 -\n40 billum and byrnum; him on bearme läg mâdma mänigo, þâ him mid scoldon on flôdes æht feor gewîtan. Nalas hi hine lässan lâcum teódan, þeód-gestreónum, þonne þâ dydon, 45 þe hine ät frumsceafte forð onsendon ænne ofer ýðe umbor wesende: þâ gyt hie him âsetton segen gyldenne heáh ofer heáfod, lêton holm beran, geâfon on gâr-secg: him wäs geômor sefa, 50 murnende môd. Men ne cunnon secgan tô soðe sele-rædende, häleð under heofenum, hwâ þäm hläste onfêng.\nÞâ wäs on burgum Beówulf Scyldinga, leóf leód-cyning, longe þrage 55 folcum gefræge (fäder ellor hwearf, aldor of earde), ôð þät him eft onwôc heáh Healfdene; heóld þenden lifde, gamol and gûð-reów, gläde Scyldingas. Þäm feówer bearn forð-gerîmed 60 in worold wôcun, weoroda ræswan, Heorogâr and Hrôðgâr and Hâlga til; hýrde ic, þat Elan cwên Ongenþeówes wäs Heaðoscilfinges heals-gebedde. Þâ wäs Hrôðgâre here-spêd gyfen, 65 wîges weorð-mynd, þät him his wine-mâgas georne hýrdon, ôð þät seó geogoð geweôx, mago-driht micel. Him on môd bearn, þät heal-reced hâtan wolde, medo-ärn micel men gewyrcean, 70 þone yldo bearn æfre gefrunon, and þær on innan eall gedælan geongum and ealdum, swylc him god sealde, bûton folc-scare and feorum gumena. Þâ ic wîde gefrägn weorc gebannan 75 manigre mægðe geond þisne middan-geard, folc-stede frätwan. Him on fyrste gelomp ädre mid yldum, þät hit wearð eal gearo, heal-ärna mæst; scôp him Heort naman, se þe his wordes geweald wîde häfde. 80 He beót ne âlêh, beágas dælde, sinc ät symle. Sele hlifade heáh and horn-geáp: heaðo-wylma bâd, lâðan lîges; ne wäs hit lenge þâ gen þät se ecg-hete âðum-swerian 85 äfter wäl-nîðe wäcnan scolde. Þâ se ellen-gæst earfoðlîce þrage geþolode, se þe in þýstrum bâd, þät he dôgora gehwâm dreám gehýrde hlûdne in healle; þær wäs hearpan swêg, 90 swutol sang scôpes. Sägde se þe cûðe frum-sceaft fira feorran reccan, cwäð þät se älmihtiga eorðan worhte, wlite-beorhtne wang, swâ wäter bebûgeð, gesette sige-hrêðig sunnan and mônan 95 leóman tô leóhte land-bûendum, and gefrätwade foldan sceátas leomum and leáfum; lîf eác gesceôp cynna gehwylcum, þâra þe cwice hwyrfað. Swâ þâ driht-guman dreámum lifdon 100 eádiglîce, ôð þät ân ongan fyrene fremman, feónd on helle: wäs se grimma gäst Grendel hâten, mære mearc-stapa, se þe môras heóld, fen and fästen; fîfel-cynnes eard 105 won-sælig wer weardode hwîle, siððan him scyppend forscrifen häfde. In Caines cynne þone cwealm gewräc, êce drihten, þäs þe he Abel slôg; ne gefeah he þære fæhðe, ac he hine feor forwräc, 110 metod for þý mâne man-cynne fram. Þanon untydras ealle onwôcon, eotenas and ylfe and orcnêas, swylce gigantas, þâ wið gode wunnon lange þrage; he him þäs leán forgeald.\nIII. GRENDEL'S VISITS.\n115 Gewât þâ neósian, syððan niht becom, heán hûses, hû hit Hring-Dene äfter beór-þege gebûn häfdon. Fand þâ þær inne äðelinga gedriht swefan äfter symble; sorge ne cûðon, 120 won-sceaft wera. Wiht unhælo grim and grædig gearo sôna wäs, reóc and rêðe, and on räste genam þritig þegna: þanon eft gewât hûðe hrêmig tô hâm faran, 125 mid þære wäl-fylle wîca neósan. Þâ wäs on uhtan mid ær-däge Grendles gûð-cräft gumum undyrne: þâ wäs äfter wiste wôp up âhafen, micel morgen-swêg. Mære þeóden, 130 äðeling ær-gôd, unblîðe sät, þolode þrýð-swýð, þegn-sorge dreáh, syððan hie þäs lâðan lâst sceáwedon, wergan gâstes; wäs þät gewin tô strang, lâð and longsum. Näs hit lengra fyrst, 135 ac ymb âne niht eft gefremede morð-beala mâre and nô mearn fore fæhðe and fyrene; wäs tô fäst on þâm. Þâ wäs eáð-fynde, þe him elles hwær gerûmlîcor räste sôhte, 140 bed äfter bûrum, þâ him gebeácnod wäs, gesägd sôðlîce sweotolan tâcne heal-þegnes hete; heóld hine syððan fyr and fästor, se þäm feónde ätwand. Swâ rîxode and wið rihte wan 145 âna wið eallum, ôð þät îdel stôd hûsa sêlest. Wäs seó hwîl micel: twelf wintra tîd torn geþolode wine Scyldinga, weána gehwelcne, sîdra sorga; forþam syððan wearð 150 ylda bearnum undyrne cûð, gyddum geômore, þätte Grendel wan, hwîle wið Hrôðgâr;-- hete-nîðas wäg, fyrene and fæhðe fela missera, singale säce, sibbe ne wolde 155 wið manna hwone mägenes Deniga feorh-bealo feorran, feó þingian, ne þær nænig witena wênan þorfte beorhtre bôte tô banan folmum; atol äglæca êhtende wäs, 160 deorc deáð-scûa duguðe and geogoðe seomade and syrede. Sin-nihte heóld mistige môras; men ne cunnon, hwyder hel-rûnan hwyrftum scrîðað. Swâ fela fyrena feónd man-cynnes, 165 atol ân-gengea, oft gefremede heardra hýnða; Heorot eardode, sinc-fâge sel sweartum nihtum (nô he þone gif-stôl grêtan môste, mâððum for metode, ne his myne wisse); 170 þät wäs wræc micel wine Scyldinga, môdes brecða. Monig-oft gesät rîce tô rûne; ræd eahtedon, hwät swîð-ferhðum sêlest wære wið fær-gryrum tô gefremmanne. 175 Hwîlum hie gehêton ät härg-trafum wig-weorðunga, wordum bædon, þät him gâst-bona geóce gefremede wið þeód-þreáum. Swylc wäs þeáw hyra, hæðenra hyht; helle gemundon 180 in môd-sefan, metod hie ne cûðon, dæda dêmend, ne wiston hie drihten god, ne hie hûru heofena helm hêrian ne cûðon, wuldres waldend. Wâ bið þäm þe sceal þurh slîðne nîð sâwle bescûfan 185 in fýres fäðm, frôfre ne wênan, wihte gewendan; wel bið þäm þe môt äfter deáð-däge drihten sêcean and tô fäder fäðmum freoðo wilnian.\nIV. HYGELAC'S THANE.\nSwâ þâ mæl-ceare maga Healfdenes 190 singala seáð; ne mihte snotor häleð weán onwendan: wäs þät gewin tô swýð, lâð and longsum, þe on þâ leóde becom, nýd-wracu nîð-grim, niht-bealwa mæst. Þät fram hâm gefrägn Higelâces þegn, 195 gôd mid Geátum, Grendles dæda: se wäs mon-cynnes mägenes strengest on þäm däge þysses lîfes, äðele and eácen. Hêt him ýð-lidan gôdne gegyrwan; cwäð he gûð-cyning 200 ofer swan-râde sêcean wolde, mærne þeóden, þâ him wäs manna þearf. Þone sîð-fät him snotere ceorlas lyt-hwôn lôgon, þeáh he him leóf wære; hwetton higerôfne, hæl sceáwedon. 205 Häfde se gôda Geáta leóda cempan gecorone, þâra þe he cênoste findan mihte; fîftena sum sund-wudu sôhte; secg wîsade, lagu-cräftig mon, land-gemyrcu. 210 Fyrst forð gewât: flota wäs on ýðum, bât under beorge. Beornas gearwe on stefn stigon; streámas wundon sund wið sande; secgas bæron on bearm nacan beorhte frätwe, 215 gûð-searo geatolîc; guman ût scufon, weras on wil-sîð wudu bundenne. Gewât þâ ofer wæg-holm winde gefýsed flota fâmig-heals fugle gelîcost, ôð þät ymb ân-tîd ôðres dôgores 220 wunden-stefna gewaden häfde, þät þâ lîðende land gesâwon, brim-clifu blîcan, beorgas steápe, sîde sæ-nässas: þâ wäs sund liden, eoletes ät ende. Þanon up hraðe 225 Wedera leóde on wang stigon, sæ-wudu sældon (syrcan hrysedon, gûð-gewædo); gode þancedon,\nBeowulf - 3/101\n1 2 3 4 5 6 7 8 10 20 30 40 50 60 70 80 90 100 101